Ôkna transferowe w nojważniejszych europejskich ligach zawarte. Styczyń ciekawy bōł przede wszyjskim skiż Chińczykōw, kerzi czatujōm na coroz lepszych fusbalistōw choby fesztry na żdżałe sorniki. Na muszka trefiōł im tyż jedyn z naszych. Tōż ślōnskim bohatyrym trensferōw tym razym bez godki Łukasz Podolski, nowy fusbalista Pekin Guoan.
Jeszcze pora lot do zadku chińskim „fesztrōm” zdarzało sie zapolować w Ekstraklasie. Interesy ś nimi robiōł nawet Górnik Zobrze. Przody na drugi kōniec świata wykludzioł sie Krzysztof Mączyński (2014, Guizhou Renhe) potym Mateusz Zachara (2015, Henan Jianye). Grubiorze wielkij kariery tamek niy zrobiyli i sōm już nazod w Polsce. Tera ô transferze do Chin grocze z Ekstraklasy mogōm pomarzyć. Chińczyki przesztelowali sie na wiynksze transfery. Plan zônaczynio fusbalowej potyngi ôgłoszony przez prezydynta Xi Jinpinga w 2012 r. włazi w nastympne fazy. Chiny fest inwestujōm w szkolyni modych groczy, a z Europy i Brazylii za kosmiczne piniōndze bierōm już yno rychtyk dobrych fusbalistōw (i to niy yno tych po 30-stce). Ôstatnio do Super League trefili choby Carlos Tevez (33 l., Boca Juniors-Shanghai Greenland), John Obi Mikel (30 l., Chelsea-Tianjin Teda), czy Oscar (26 l., Chelsea-Shanghai SIPG).
Łukasz Podolski to nojbardzij utytułowany ślōnski fusbalista z tych sztyjc aktywnych. W ôstatnich miesiōncach dowo jednak znać, że po lekku kōńczy kariera. Po euro 2016 pedzioł ofyn, że w reprezyntacji Nimiec już niy poszpilo. Terozki kōńczy z Galatasaray Stambuł i kludzi sie fōrt na drugi kōniec świata, kery z perspektywy Europy sztyjc zdo sie fusbalowymi „Pierōnowicami”. 31-letni Podolski niy musi już jednak myśleć ô rozwoju szportowym. W jego przipadku transfer do Pekinu to raczyj ciekawo przigoda i ôkazjo do prziszporowanio do pyndzyji. A dyć czamu niy? 9 miliōnōw za rok? Piechty niy depce… Ale panie Łukaszu, dejcie pozōr! Kibice na Ślōnsku pamiyntajōm, kōniec kariery bezmałaś mo być w Zobrzu…
szl_Latn szl_Latn szl_Latn